SKRIFTLIG FORESPØRGSEL P-0272/02

af Roger Helmer (PPE-DE) til Kommissionen

(1. februar 2002)

Om: Forberedelse af Det Europæiske Råds møde i Barcelona

Det Europæiske Råd opfordrede på sit møde i Lissabon i 2000 Rådet og Kommissionen til sammen med medlemsstaterne i givet fald at tage skridt til senest i 2002 at fjerne hindringerne for forskermobiliteten i Europa og til at tiltrække og holde på store forskertalenter i Europa. Hvilke foranstaltninger har Kommissionen iværksat? Vil ovennævnte mål blive opfyldt? Hvorledes kontrollerer Kommissionen, om der er sket fremskridt på området?

Svar afgivet på Kommissionens vegne af Philippe Busquin

(14. marts 2002)

Efter Det Europæiske Råds møde i Lissabon den 23. og 24. marts 2000 samlede Kommissionen i juli 2000 til april 2001 en gruppe på højt niveau bestående af repræsentanter fra medlemsstaterne. I sin rapport(1) identificerede gruppen de vigtigste hindringer, som er med til at bremse forskernes mobilitet inden for Europa og internationalt, samt en række eksempler på god praksis, som er gennemført i medlemsstaterne, for at afhjælpe dette problem. Gruppen har ligeledes identificeret en række særlige tiltag som bør gennemføres på kort og mellemlang sigt. På grundlag af dette arbejde vedtog Kommissionen i juni 2001 en strategi til fordel for mobiliteten inden for det europæiske forskningsrum(2), som den forelagde Parlamentet og Rådet. Denne strategi går ud på at skabe et gunstigt miljø for forskernes mobilitet gennem en række konkrete initiativer. Rådet har støttet denne strategi i sin resolution af 10. december 2001(3).

Nogle af de foreslåede tiltag går ud på at forbedre oplysningen og den lokale bistand, så europæiske og internationale forskere trækkes til Europa:

- åbning af en internetportal, som forbinder de nationale websteder og websteder i EU, som vil komme til at spille en rolle som fælles indgangspunkt for at fremskaffe oplysninger med hensyn til den gældende lovgivning og administrative bestemmelser, støtteprogrammer og tilbud om beskæftigelse og uddannelse inden for forskning. En prototype på en sådan portal planlægges afprøvet i efteråret 2002

- oprettelse af et europæisk netværk af mobilitetscentre, som enten allerede findes eller som er under dannelse, som yder lokal bistand til forskere og deres familier på alle de områder, der vedrører deres mobilitetsvilkår i det europæiske værtsland, såsom indrejsebetingelser, social sikring, skatteforhold, pensionsrettigheder, adgang til bolig, uddannelsessystemer osv. Den formelle oprettelse af dette netværk forventes gennemført i efteråret 2002.

Samtidig er der blevet iværksat udveksling af oplysninger og god praksis mellem og med medlemsstaterne og kandidatlandene. Allerede i 2001 skete der en udveksling af oplysninger vedrørende indrejsebetingelserne for udenlandske forskere, hvilket gjorde det muligt at klargøre de forskellige administrative og lovgivningsmæssige bestemmelser, der er gældende i EU. Denne udveksling gjorde det muligt at forbedre opmærksomheden omkring de særlige forhold, der gør sig gældende for forskningen, vedrørende indrejse- og opholdsbestemmelser for statsborgere fra tredjelande.

I løbet af 2002 vil der blive gennemført tilsvarende forsøg inden for den sociale og skattemæssige lovgivning. Der vil ske en koordinering med Kommissionens og medlemsstaternes aktiviteter med hensyn til kvalifikationer og arbejdstageres mobilitet(4), og mobilitet for studerende, personer under erhvervsuddannelse, volontører, undervisere og erhvervslærere(5). I november 2001 blev der bl.a. nedsat en fælles task force, med henblik på inden udgangen af 2002 at fastlægge en fælles fremgangsmåde vedrørende aspekterne ved forskning og uddannelse, herunder spørgsmålene om mobilitet.

Endelig vil indsatsen for at forbedre mobilitetsmulighederne for forskere blive suppleret med en øget direkte finansiel støtte i det kommende rammeprogram 2002-2006(6).

Opfølgningen af gennemførelsen af strategien for mobilitet inden for forskning vil blive sikret gennem en styregruppe bestående af repræsentanter, der er udpeget af EU's forskningsministre og forskningsministrene i kandidatlandene. Denne gruppe vil hvert år udarbejde en oversigt over de fremskridt, der er gjort.

Samlet har det vist sig, at den proces, der blev igangsat i Lissabon (23. og 24. marts 2000) med henblik på at fjerne hindringerne for mobiliteten og tiltrække eller holde de bedste forskere tilbage, viser sig at dække mange områder, som kræver en beslutsom og samordnet indsats af forskellige aktioner på alle niveauer, herunder og især fra medlemsstaternes side. Gennemførelsen af disse aktioner, som vil blive fortsat efter 2002 er allerede godt i gang. Den dynamik, der er blevet skabt igennem strategien for mobilitet, vil således have gjort det muligt at gøre store fremskridt inden udgangen af dette år.

(1) http://europa.eu.interoperabilitet/comm/research/fp5/pdf/finalreportmobilityhleg.pdf.

(2) KOM(2001) 331 endelig udg.

(3) EFT C 367 af 21.12.2001.

(4) Se Kommissionens meddelelse til Rådet Nye arbejdsmarkeder i EU, der er åbne for alle og giver adgang til alle, KOM(2001) 116 endelig udg. af 28. februar 2001, samt Kommissionens aktionsplan vedrørende kvalifikationer og mobilitet, KOM(2002) 72 endelig udg. af 13. februar 2002.

(5) Europa-Parlamentets og Rådets henstilling 2001/613/EF af 10. juli 2001 om mobilitet i Det Europæiske Fællesskab for studerende, personer under erhvervsuddannelse, volontører og erhvervslærere, EFT L 215 af 9.8.2001.

(6) http://www.ce.cec/sg_vista/cgi-bin/repo.